SET พรุ่งนี้ลุ้นไปต่อ จับตาทิศทางราคาน้ำมัน งบบริษัทจดทะเบียน Q2
บล.ดีบีเอส วิคเคอร์ส มองแนวโน้มตลาดหุ้นไทยพรุ่งนี้ หากปัจจัยด้านราคาน้ำมันดิบยังเป็นบวกและส่งผลดีต่อหุ้นกลุ่มพลังงานจะช่วยเป็นปัจจัยที่หนุนตลาดหุ้นไทยต่อไปได้ โดยตลาดน้ำมันฟิวเจอร์ที่มีการซื้อขายกันในวันนี้ยังเป็นบวก เนื่องจากแนวโน้มของสต็อกน้ำมันดิบปรับตัวลดลง ซึ่งส่งผลต่อราคาน้ำมันดิบให้มีโอกาสในการปรับตัวขึ้น
5 ส.ค. 2558

นางสาวอาภาภรณ์ แสวงพรรค ผู้อำนวยการอาวุโส ฝ่ายวิจัยหลักทรัพย์ บล.ดีบีเอส วิคเคอร์ส (ประเทศไทย) จำกัด เปิดเผยถึงดัชนีหุ้นไทยวันนี้ (5 ส.ค.) เคลื่อนไหวในแดนบวกตลอดทั้งวันและเป็นไปตามตลาดหุ้นอื่นในภูมิภาคเอเชียที่ส่วนใหญ่เคลื่อนไหวในแดนบวกเช่นกัน โดยได้รับปัจจัยหนุนมาจากการปรับตัวขึ้นของหุ้นกลุ่มพลังงานหลังจากราคาน้ำมันดิบรีบาวด์กลับมา
ขณะที่ผลการประชุมคณะกรรมการนโยบายการเงิน (กนง.) ในช่วงบ่ายวันนี้ยังคงอัตราดอกเบี้ยนโยบายไว้ที่ 1.50% ซึ่งเป็นตามคาดการณ์ ทำให้ยังไม่มีผลอย่างมีนัยสำคัญต่อตลาดหุ้นไทย
แนวโน้มตลาดหุ้นไทยในวันพรุ่งนี้ (6 ส.ค.) มองว่าหากปัจจัยด้านราคาน้ำมันดิบยังเป็นบวกและส่งผลดีต่อหุ้นกลุ่มพลังงานจะช่วยเป็นปัจจัยที่หนุนตลาดหุ้นไทยต่อไปได้ โดยตลาดน้ำมันฟิวเจอร์ที่มีการซื้อขายกันในวันนี้ยังเป็นบวก เนื่องจากแนวโน้มของสต็อกน้ำมันดิบปรับตัวลดลง ซึ่งส่งผลต่อราคาน้ำมันดิบให้มีโอกาสในการปรับตัวขึ้น
นอกจากนี้ยังคงต้องติดตามการประกาศผลการดำเนินงานไตรมาส 2/58 ของบริษัทจดทะเบียน (บจ.) ในประเทศ การปรับคณะรัฐมนตรี (ครม.) และโครงการต่างๆของภาครัฐที่จะออกมา พร้อมให้แนวต้าน 1,450 จุด แนวรับ 1,430 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
ASEFA ปิดที่ 5.95 บาท เพิ่มขึ้น 2.25 บาท
PTT ปิดที่ 319.00 บาท เพิ่มขึ้น 1.00 บาท
KBANK ปิดที่ 177.50 บาท ลดลง 2.50 บาท
ADVANC ปิดที่ 244.00 บาท ไม่เปลี่ยนแปลง
CPALL ปิดที่ 48.75 บาท เพิ่มขึ้น 1.00 บาท
 
ที่มา: สำนักข่าวอินโฟเควสท์